風雲晝晦夜遂大雪
作者：陸游
朝代：宋

paragraphs: 大風從北來，洶洶十萬軍。
草木盡偃仆，道路暝不分。
山澤氣上騰，天受之爲雲。
山雲如馬牛，水雲如魚黿。
朝暗翳白日，暮重壓厚坤。
高城岌欲動，我屋何足掀。
兒怖床下伏，婢恐堅閉門。
老翁兩耳聵，無地著戚欣。
夜艾不知雪，但覺手足皸。
布衾冷似鐵，燒糠作微溫。
豈不思一飲，流塵暗空樽。
已矣可奈何，凍死向孤村。